**ΕΛΛΗΝΙΚΗ ΔΗΜΟΚΡΑΤΙΑ 23/09/25**

**ΔΗΜΟΣ ΜΟΣΧΑΤΟΥ-ΤΑΥΡΟΥ** Γραφείο Τύπου: 2132019636

Graftip.mt@gmail.com

**ΔΕΛΤΙΟ ΤΥΠΟΥ**

**Εκρηκτική η συναυλία με την Ελένη Τσαλιγοπούλου στο φεστιβάλ «Ταύρεια – Πολιτιστικός Σεπτέμβρης 2025» του Δήμου Μοσχάτου-Ταύρου-Χειροκροτήματα από το κοινό στο κατάμεστο θέατρο στην έναρξη του Διαδημοτικού Φεστιβάλ Ερασιτεχνικού Θεάτρου**

 **Με μια μαγευτική βραδιά γεμάτη μουσική και χορό, συνεχίστηκαν χθες οι εκδηλώσεις των «Ταυρείων – Πολιτιστικός Σεπτέμβρης 2025». Η Ελένη Τσαλιγοπούλου** στη συναυλία της στην πλατεία Εθνικής Αντίστασης (Αγίου Γεωργίου) στον Ταύρο παρέσυρε το πλήθος που κατέκλυσε την πλατεία σε έναν ξέφρενο ρυθμό, με τραγούδια που αγαπήθηκαν και ενώθηκαν με τις φωνές του κόσμου. Οι δημότες και οι επισκέπτες χόρεψαν, τραγούδησαν και διασκέδασαν, αποδεικνύοντας για ακόμη μια φορά ότι αγκαλιάζουν με ενθουσιασμό το φεστιβάλ.

Την ίδια ημέρα ξεκίνησε και το **18ο Διαδημοτικό Φεστιβάλ Ερασιτεχνικού Θεάτρου Δήμων Αττικής**, στο Πολιτιστικό Κέντρο «Θεόδωρος Αγγελόπουλος» στο Μοσχάτο. **Η αυλαία άνοιξε μπροστά σε ένα κατάμεστο θέατρο,** με τους θεατές να απολαμβάνουν την πρώτη θεατρική παράσταση της φετινής διοργάνωσης, που θα διαρκέσει έως τις 5 Οκτωβρίου και θα φιλοξενεί κάθε βράδυ παραστάσεις ερασιτεχνικών θιάσων από διάφορους Δήμους της Αττικής. Το θεατρικό εργαστήρι του Δήμου Νίκαιας Ρέντη παρουσίασε το έργο των Μ. Ρέππα και Θ. Παπαθανασίου «Μύγα τσε τσε» κερδίζοντας το πιο θερμό χειροκρότημα από το κοινό.

Η συνέχεια των φεστιβάλ στο Δήμο μας αναμένεται εξίσου δυναμική. Την **Τετάρτη 24 Σεπτεμβρίου στις 20:30, στην πλατεία Ηρώων Πολυτεχνείου** (έναντι Δημαρχείου) **στο Μοσχάτο, θα πραγματοποιηθεί μεγάλη συναυλία-αφιέρωμα στο έργο του Μίκη Θεοδωράκη με τους Καλλιόπη Βέττα, Δώρο Δημοσθένους, Κώστα Θωμαΐδη και Μανώλη Φάμελλο,** σε συνδιοργάνωση με την **Π.Ε.Δ.Αττικής.**

Την **Τετάρτη, 24 Σεπτεμβρίου στις 20:15, στο Πολιτιστικό Κέντρο «Θεόδωρος Αγγελόπουλος**», θα παρουσιαστεί η θεατρική παράσταση «**Εντελώς Άγνωστοι**», από το πρόγραμμα θεατρικής επιμόρφωσης δημοτικής βιβλιοθήκης Δήμου Διονύσου. Πρόκειται για μια απολαυστική κωμωδία που φωτίζει με χιούμορ και αλήθεια τις ανθρώπινες σχέσεις, βασισμένη στο πρωτότυπο κείμενο του Πάολο Τζενοβέζε «Τέλειοι Ξένοι».

Όλες οι εκδηλώσεις του φεστιβάλ πραγματοποιούνται με **ελεύθερη είσοδο**. Το πρόγραμμα όλων των εκδηλώσεων έχει αναρτηθεί στη σελίδα του Δήμου: [www.dimosmoschatou-tavrou.gr](http://www.dimosmoschatou-tavrou.gr)

Ο Δήμαρχος Μοσχάτου – Ταύρου, **Ανδρέας Γ. Ευθυμίου**, δήλωσε: «**Η θερμή συμμετοχή του κόσμου στη συναυλία με την Ελένη Τσαλιγοπούλου, αλλά και το γεμάτο θέατρο στην έναρξη του Διαδημοτικού Φεστιβάλ Θεάτρου, δείχνουν την ανάγκη των συμπολιτών μας για ψυχαγωγία, μέσω της μουσικής και του θεάτρου. Συνεχίζουμε με περισσότερες εκδηλώσεις, με σεβασμό στην παράδοση και άνοιγμα στο σύγχρονο πολιτιστικό γίγνεσθαι. Δεσμεύομαι ότι ο Δήμος μας θα παραμείνει δίπλα στους πολίτες, προσφέροντας ποιοτικές δράσεις που φέρνουν χαρά, ενώνουν τις γειτονιές και κρατούν ζωντανή την πολιτιστική μας ταυτότητα. Σας περιμένουμε όλους στη συνέχεια των εκδηλώσεών μας».**

 Από το Γραφείο Τύπου